Nord-Gaza er rasert. Etter våpenhvilen kan det bli mer død og ødeleggelse.
Bortimot halve det nordlige Gaza er blitt skadet av krigen, viser kartlegging fra verdensrommet. Og før våpenhvilen fredag, meldes det om intense angrep.  Israel og Hamas ble natt til onsdag enig om en våpenhvile, som tidligst vil tre i kraft fredag. Hamas har gått med på å løslate 50 gisler i løpet av fire dager. Til gjengjeld skal 150 fengslede palestinere løslates fra israelske fengsler. Dersom palestinerne slipper fri enda flere av sine gisler, vil våpenhvilen bli forlenget med ytterligere én dag for hvert tiende gissel. Da kan også flere palestinske fanger bli løslatt. Intense kamper timer før våpenhvilen Reuters melder torsdag kveld om enda større intensitet i kampene enn normalt. Ifølge Reuters har israelske jagerfly truffet mer enn 300 mål rundt Jabalia flyktningleir nord for Gaza by. I tillegg er soldater på bakken involvert i harde kamper.  En talsmann for hæren i Israel sier ifølge Reuters at operasjonene vil fortsette til troppene mottar ordre om å stoppe. Fra over grensegjerdet i Israel kunne man se røykskyer bølge opp over det nordlige Gazas krigssone akkompagnert av lyden av kraftig skuddveksling og eksplosjoner.  Kampviljen er også stor hos Hamas. I en videomelding torsdag har Abu Ubaida, talsmann for Hamas' væpnede fløy, referert til den midlertidige våpenhvilen. Ifølge Reuters har Ubaida ytret ønske om "eskalering av konfrontasjonen med (Israel) på alle fronter", inkludert den israelskokkuperte Vestbredden der volden har økt siden Gaza-krigen brøt ut. Press på Israel Israel er allerede under press for å forlenge våpenhvilen. Men ifølge statsminister Benjamin Netanyahu er ikke krigen over. Han sier Israel vil fortsette til Hamas er fjernet som trussel. Uansett hva som skjer videre: Krigens kostnader er allerede enorme.  Etter seks uker med bombing og krigføring på bakken, er de materielle ødeleggelsene enorme. Video- og stillbilder fra journalister, vanlige innbyggere og de to krigende partene, Hamas og Den israelske hæren, IDF, viser at hele nabolag er blitt fullstendig ødelagt. Det er knapt noe igjen av en gang travle handlegater, skoler og moskeer. Mange steder er det så godt som folketomt, siden de fleste har rømt sørover.   Mye av det nordlige Gaza er lagt i ruiner. Opptil halvparten av alle hus er blitt delt eller delvis ødelagt. Det kan man også se på grafikken under, som er fra The Washington Post. De siste tallene presentert av FN viser følgende: Disse tallene er hentet fra det palestinske boligdepartementet. De blir til dels bekreftet gjennom analyser av radarmålinger hentet fra det europeiske romprogrammets Sentinel-1-satellitt. Dataene er blitt analyser at to amerikanske forskere, Corey Scher ved City University of New York og Jamon Van Den Hoek ved Oregon State University. Deres analyser viser at i det nordlige Gaza, så er opptil 50 prosent av alle boliger blitt skadet. Det er vanskelig å si hvor mye det vil koste å gjenoppbygge landstripen etter krigen. Etter den 11 dager lange krigen i 2021, der 2000 hjem ble ødelagt og 22.000 bygninger ble skadet, var det behov for 10 milliarder kroner i hjelp utenfra, skriver The Washington Post. Grafikken under viser hvordan ødeleggelsene er blitt gradvis verre i løpet av krigen. Vil Israel utvide krigen? Tallene viser at ødeleggelsene har vært størst der Israel gikk inn med bakkestyrker, i det nordlige Gaza. IDF har tatt kontroll over den vestlige delen av Gaza by og har de siste dagene rettet oppmerksomheten mot den østlige delen av byen. Det neste målet kan bli lenger sør på Gazastripen, har Israels forsvarsminister antydet. – Folk som var i den vestlige delen av byen, er blitt kjent med IDFs dødelige styrke, sa forsvarsminister Yoav Gallant til KAN Radio i helgen. – De som er på den østlige siden av byen forstår det samme i kveld. Befolkningen i den sørlige delen av Gazastripen vil også forstå det snart. Israel har fortalt til sine allierte at de tror Hamas nå har søkt tilflukt i det sørlige Gaza, der mesteparten av Gazas befolkning nå befinner seg. Israel har indikert at de vil at folk skal bevege på seg igjen, til al-Muwasi, et lite område mellom Rafah og Khan Younis, ifølge Financial Times. Palestinerne har sammenlignet situasjonen i Gaza med «den store katastrofen» i 1948, da 700.000 palestinere ble tvunget til å flykte fra områder som ligger i det nåværende Israel. Siden har de ikke kunnet flytte tilbake igjen.  Frykten er at det samme skal skje igjen og at befolkningen kanskje vil bli forsøkt presset til å flykte til Egypt. Nabolandet Egypt har gjort det veldig klart at de ikke vil ha noen stor palestinske folkevandring til landet. Situasjonen i det sørlige Gaza er svært vanskelig. Mange bor i teltbyer. Tilgangen på vann og gode sanitære forhold er knapp. – Dersom barns tilgang til vann og sanitære løsninger fortsetter å begrenset og utilstrekkelig, så kommer vi til å se en tragisk økning i antallet døde barn, advarer talsperson James Elder i Unicef, FNs barnefond. – Det er en utvikling som er fullstendig mulig å unngå.
Israel og Hamas er enige om en våpenhvile. Hamas skal løslate 50 gisler, og 150 palestinere blir løslatt fra israelske fengsler. Det er enorme ødeleggelser på Gazastripen, og 1,6 millioner mennesker er hjemløse. Israels statsminister sier at kampen mot Hamas ikke er over. 